Selebi op mediese parool vrygelaat | Maroela Media
Die minister van korrektiewe dienste, S'bu Ndebele, en die voorsitter van die mediese paroolraad het Vrydag aangekondig dat Jackie Selebi op mediese parool geplaas gaan word. Die besluit tree vandag in werking.
Die aankondiging is omstreeks 10:40 tydens 'n perskonferensie in Johannesburg bekend gemaak.
Ndebele het gesê die mediese paroolraad maak voorsiening dat enige misdadiger onder mediese parool geplaas kan word en dat Selebi se toestand deeglik ondersoek is.
Selebi was 'n voormalige polisiehoof en is in 2010 aan korrupsie skuldig bevind en tot 15 jaar tronkstraf gevonnis. Sedert sy aanhouding was hy in en uit die hospitaal as gevolg van swak gesondheid. Hy het omtrent 229 dae van sy 5475 dae vonnis gedien.
"Selebi is nie gesond nie en die werk van die mediese paroolraad is om te kyk na die toestand van gevangenes wat nie gesond is nie, daarom is Selebi se saak oorweeg," het Ndebele se woordvoerder, Logan Maistry, vroeër aan EWN gesê.